钦定古今图书集成/明伦汇编/官常典/第393卷 > 张湛
## 钦定古今图书集成/明伦汇编/官常典/第393卷 > 张湛

按《后汉书》本传：“湛字子孝，扶风平陵人也。矜严好礼，
动止有则，居处幽室，必自修整，虽遇妻子，若严君焉。
及在乡党，详言正色，三辅以为仪表。人或谓湛伪诈，
湛闻而笑曰：‘我诚诈也。人皆诈恶，我独诈善，不亦可
乎？成、哀间，为二千石。王莽时，历太守、都尉。建武初，为
左冯翊。在郡修典礼，设条教，政化大行。后告归平陵’”，
望寺门而步。主簿进曰：“明府位尊德重，不宜自轻。”湛
曰：“《礼》，下公门，轼辂马。孔子于乡党，恂恂如也。父母之
国，所宜尽礼，何谓轻哉？”五年，拜光禄勋。光武临朝，或
有惰客，湛辄陈谏其失。常乘白马，帝每见湛，辄言白
马生且复谏矣。七年，以病乞身，拜光禄大夫，代王丹
为太子太傅。及郭后废，因称疾不朝，拜太中大夫，居
中东门候舍，故时人号曰“中东门君。”帝数存问赏赐。
后大司徒戴涉被诛，帝彊起湛以代之。湛至朝堂，遗
失溲便，因自陈疾笃，不能复任朝事，遂罢之。后数年，
卒于家。